kardosdrur/scandi-wiki huggingface dataset:
Karin Gaardsted

Karin Gaardsted (født 19. oktober 1955 i Aulum) er en dansk politiker og tidligere medlem af Folketinget. Fra 1. januar 2010 til sin indtrædelse i Folketinget var hun viceborgmester i Viborg Kommune, valgt for Socialdemokraterne. Hun er uddannet folkeskolelærer.

Baggrund 
Karin Gaardsted blev uddannet folkeskolelærer fra Herning Seminarium i 1979, og arbejdede efterfølgende fra 1979 til 1990 på Houlkærskolen i Viborg. I 1981 bosatte hun sig i bydelen Houlkær.

I 1990 blev hun ansat som konsulent for børnekulturområdet i Viborg Kommune. I 2000 forlod hun Viborg Kommune, da hun kom til Kulturministeriet som projektkonsulent for "Kulturrådet for Børn". En stilling hun bestred indtil 2002. Kommunernes Skolebiblioteksforening blev næste stop for Karin Gaardsted da hun i 2002 blev ansat som udviklingschef i foreningen. I 2009 forlod hun stillingen, da hun ville beskæftige sig med politik på fuld tid.

Politisk karriere 
Karin Gaardsted blev valgt til kommunalbestyrelsen i Viborg Kommune (Viborg Sammenlægningsudvalg) ved valget den 15. november 2005. Hun fik 228 personlige stemmer. Dette var første gang hun blev valgt til en politisk post.

Ved kommunalvalget i 2009 havde hun afløst den siddende borgmester Johannes Stensgaard som Socialdemokraternes borgmesterkandidat. Hun fik valgets største personlige stemmetal med 6561, mod Ib Bjerregaards (V) 5050 stemmer og Søren Pape Poulsens (C) 3244 personlige stemmer. Der var i alt 47.772 optalte stemmer. Efter en konstitueringsaftale imellem Socialdemokratiet, SF, Dansk Folkeparti og Konservative Folkeparti, blev den konservative Søren Pape borgmester og Karin Gaardsted viceborgmester for Viborg Kommune. Desuden blev Karin Gaardsted formand for kommunens største udvalgsområde, Børne- og Ungdomsudvalget.

Folketinget 
I maj 2010 blev hun valgt som folketingskandidat for Socialdemokraterne i Viborg Vestkredsen, som afløser for medlem af Folketinget, Jens Christian Lund.
Ved Folketingsvalget den 15. september 2011 blev hun valgt ind i Folketinget for Socialdemokraterne.

I Folketinget blev hun i 2011 formand for Erhvervs-, Vækst- og Eksportudvalget.
Samme år blev hun også næstformand for Nordisk Råd.

Den 13. august 2013 blev hun udnævnt til IT- og teleordfører og innovationsordfører for Socialdemokraterne,
— et område som hun ikke havde specielt meget indsigt i.
I en af hendes første interviews efter udnævnelsen udtalte hun sig positivt overfor Danmarks tilslutning til EU's patentdomstol.

I juni 2015 blev hun genvalgt som folketingsmedlem for Socialdemokraterne i Viborg Vestkredsen. Siden valget 2015 har Karin haft følgende poster i Folketinget, ordfører for IT-og Teleområdet, ordfører for forbrugerområdet, ordfører for Grønland og ordfører for Færøerne. I 2019 blev hun ikke valgt ind.

Referencer

Eksterne henvisninger 

 
 Karin Gaardsteds officielle hjemmeside

Personer fra Viborg
Viceborgmestre fra Socialdemokraterne
Medlemmer af Viborg Byråd
Tidligere folketingsmedlemmer fra Socialdemokraterne
Folketingsmedlemmer i 2010'erne
Per Okkels

Per Vestergaard Okkels (født 22. marts 1954) er en dansk tidligere embedsmand, der var fra 1. november 2011 til 10. januar 2021 var departementschef i Sundheds- og Ældreministeriet (da han startede, hed det Ministeriet for Sundhed og Forebyggelse). Inden da var han administrerende direktør for Danske Regioner. Før han i 2008 tiltrådte posten i Danske Regioner, var han regionsdirektør for Region Nordjylland og før dette amtsdirektør i Nordjyllands Amt. Okkels er uddannet cand.scient.pol. fra Aarhus Universitet (1980) og havde over en længere årrække arbejdet i de nu nedlagte danske amter.

I romanen De røde og de døde fra 2009 skildres Per Okkels som en magtfuld leder, der leder ved hjælp af frygt og trusler mod sine medarbejdere. Senest har der været rejst kritik af ham i Weekendavisen, i forbindelse med suspenderingen af Statens Serum Instituts velansete direktør Mads Melbye. I artiklen fra den 17. april 2020 beskrives det, hvordan Per Okkels har ønsket at få direktøren fjernet, fordi han flere gange har vundet magtkampe over Okkels.

I 2011 kårede Dagens Medicin ham som den 14. mest magtfulde person i sundhedssektoren.

Karriere 
 1980-1985: Fuldmægtig/konsulent i Amtsrådsforeningens Sygehuskontor
 1985-1987: Kontorchef i Ringkøbing Amt
 1987-1993: Direktør i Ringkøbing Amt
 1993-1998: Sundhedsdirektør i Nordjyllands Amt
 1998-2007: Amtsdirektør i Nordjyllands Amt
 2006-2008: Regionsdirektør i Region Nordjylland
 2008-2011: Administrerende direktør i Danske Regioner
 2011-2021: Departementschef i Sundhedsministeriet

Ordner 
  Ridder af 1. grad af Dannebrog

Privat 
Per Okkels er gift med sygehusdirektør Anne Jastrup Okkels, der er direktør for Bispebjerg- og Frederiksberg Hospital.

Kilder 

Departementschefer i Sundhedsministeriet
Riddere af 1. grad af Dannebrog
Personer i Kraks Blå Bog
Hertug af Windsor

Hertug af Windsor er en britisk titel, der blev oprettet i 1937. Titlen er knyttet til Windsor Castle, der er en af den britiske kongefamilies residenser.  

I 1937 blev den tidligere konge Edward 8. af Storbritannien udnævnt til hertug af Windsor. Fra sin tronbestigelse i januar 1936 og frem til sin død i 1972 var han titulær overhoved for Huset Windsor.

Windsor
Harry Corner

Harry Richard Corner (9. juli 1874 i Taunton i Somerset – 7. juni 1938 i Glamorgan i Wales) var en britisk cricketspiller som deltog i de olympiske lege 1900 i Paris.

Corner blev olympisk mester i cricket under OL 1900 i Paris.
Han var holdkaptajn på det britiske hold Devon & Somerset County Wanderers som besejrede det franske crickethold Union des Sociétés Françaises de Sports Athlétiques med 262-104 i finalen, en finale som foregik over to dage.

Eksterne henvisninger 
Scorekort til finalen 
Profiler af de britiske spillere til Sommer-OL 1900 

Cricketspillere fra England
Hertug af Ross

Hertug af Ross var en skotsk titel, der blev oprettet i 1488. Titlen var knyttet til landskabet Ross i det nordlige Skotland. 

Der har været to hertuger af Ross.
 1488-1504: James Stewart (1476 – 1504), søn af Jakob 3. af Skotland og Margrete af Danmark (datter af Christian 1.). 
 1514-1515: Alexander Stewart, bror til Jakob 5. af Skotland og søn af Margaret Tudor og kong Jakob 4. af Skotland, barnebarn af Henrik 7. af England, Elizabeth af York, Jakob 3. af Skotland og Margrete af Danmark.    
 
Ross
Frederick Cuming

Frederick William Cuming (27. maj 1875 i Tiverton i Devon – 22. marts 1942 i London) var en britisk cricketspiller som deltog i de olympiske lege 1900 i Paris.

Cuming blev olympisk mester i cricket under OL 1900 i Paris.
Han var holdkaptajn på det britiske hold Devon & Somerset County Wanderers som besejrede det franske crickethold Union des Sociétés Françaises de Sports Athlétiques med 262-104 i finalen, en finale som foregik over to dage.

Eksterne henvisninger 
http://www.cricketarchive.co.uk/Archive/Scorecards/104/104760.html 
http://www.cricinfo.com/db/ARCHIVE/1900S/1900/OLYMP/GREAT-BRIT_FRANCE_OLYMP_FINAL_19-20AUG1900_PLAYERS.html 

Cricketspillere fra England
Europavej E28

E28 er en europavej der går i øst-vestlig retning gennem Central- og Østeuropa. Europavejen begynder nær Berlins bygrænse på Berliner Ring i Brandenburg og går gennem Polen, Rusland (Kaliningrad Oblast) og Litauen til den hviderussiske hovedstad Minsk.

Rute
Tyskland
 Følger A11
 Berlin
 Prenzlau

Polen
 Szczecin
 Goleniów
 Koszalin
 Słupsk
 Gdańsk
 Elbląg

Rusland
 Kaliningrad
 Nesterov

Litauen
 Følger A16 og A3
 Marijampolė
 Vilnius

Hviderusland
 Minsk

Se også
 Motorvej A6 (Polen)

Referencer

Eksterne henvisninger 

28
Veje i Tyskland
Veje i Polen
Veje i Rusland
Veje i Litauen
Veje i Hviderusland
Thomas Einwaller

Thomas Einwaller (født 25. april 1977) er en østrigsk fodbolddommer. Han har dømt internationalt under det internationale fodboldforbund FIFA siden 2005, hvor han er indrangeret som Premier development category-dommer, der er det næsthøjeste niveau for internationale dommere.

Einwaller var blandt de forhåndsudtagede dommere til at deltage ved VM 2010 i Sydafrika, men han var ikke blandt de udvalgte, da den endelige dommerliste blev offentliggjort op til slurtunden. Han var dog ikke udtaget som hoveddommer til slutrunden, men til at være standby eller fjerdedommer, da han ikke er i elite kategorien af internationale dommere.

Den 22. maj 2011 var Einwaller dommer i lokalopgøret mellem Rapid Wien og Austria Wien. Her måtte han afbryde kampen efter 26 minutters spil ved stillingen 2-0 til Austria Wien, da maskerede Rapid Wien-tilhængere stormede banen og angreb spillere, dommere og politi. Efter at 300 betjente havde ryddet banen, ønskede Einwaller sammen med spillerne at genoptage kampen, men sikkerhedspersonalet modsatte sig dette.

Kampe med danske hold 
 Den 14. juli 2005: Kvalifikation til UEFA Cuppen: Esbjerg – Flora Tallinn 1-2.
 Den 20. september 2007: UEFA Cuppens første runde: Sampdoria – AaB 2-2.
 Den 4. december 2008: UEFA Cuppens gruppespil: FC København – Rosenborg 1-1.
 Den 14. september 2010: Champions Leagues gruppespil: FC København – Rubin Kazan 1-0.

Referencer 

Kampoversigt 

Fodbolddommere fra Østrig
Konfekture

Konfekture er fødevarer, der er rige på sukker og kulhydrater. Konfekture kan nogle gange inddeles i to kategorier: Bagers konfekture og sukkerkonfekture.
Bagers konfekture inkluderer sødt bagværk, kager og lignende produceret af en bager eller konditor.
Sukkerkonfekture inkluderer slik, chokolade og konfekt.

Referencer
Luca Banti

Luca Banti (født 27. marts 1974) er en italiensk fodbolddommer fra Livorno. Han har dømt internationalt under det internationale fodboldforbund FIFA siden 2009, hvor han er indrangeret som kategori 2-dommer. Han debuterede i den italienske Serie A i 2005.

Referencer

Eksterne henvisninger 
 Kampoversigt 
 

Fodbolddommere fra Italien
California King Bed

"California King Bed" er titlen på den fjerde single fra den barbadianske sangerinde Rihannas studiealbum Loud. Sangen er skrevet af Andrew Harr, Jermaine Jackson, Priscilla Renea og Alex Delicata og produceret af The Runners.

Baggrund og udgivelse 
I begyndelsen af marts 2011 bad Rihanna sine fans om hjælp til at vælge hendes næste single. Via Twitter, blev fansene bedt om at vælge mellem "Cheers (Drink to That)", "Man Down", "California King Bed" og "Fading". Det meste populære valg ville få en video filmet i slutningen af marts 2011. Den 12. marts 2011 blev det bekræftet at fansene havde valgt "California King Bed" som den næste single fra albummet.

Kritikernes modtagelse 
Stacey Anderson fra Spin Magazine sagde om sangen: "California King Bed er en smertelig ballade om den forestående død i et forhold, i stadiet af limbo inden det endelige forfald; den er så velsunget, at det faktisk er svært at høre." 
Ryan Dombell fra Pitchfork Media sagde, "California King Bed er en "I Don't Want to Miss a Thing"-type powerballade genetiske lavet til et soundtrack til en Kate Hudson film." Boston Phoenix-skribent Daniel Brockman anså sangen som en uskadelig soft jam. Andy Gill fra "The Independent" så sangen som en stor 'slå op'-power ballade og at den indeholder Rihannas bedste vokale præstation.

Live optræden 
Rihanna optrådte første gang med "California King Bed" i en country-udgave sammen med frontkvinden fra bandet Sugarland, Jennifer Nettles, under ACM Awards, der blev afholdt af Academy of Country Music den 3. april, 2011. Hun har også promoveret sangen med en optræden i den tiende sæson af den amerikanske TV-serie American Idol, den 14. april 2011.

Hitliste præstationer 
Inden sangen blev officielt udgivet som single, debuterede den på den australske singlehitliste og den new zealandske singlehitliste. I Australien debuterede sangen som nummer 66 den 11. april 2011 og toppede som nummer 18. I New Zealand debuterede sangen som nummer 18 den 18. april 2011.

Hitlister

Referencer

Referencer

Eksterne henvisninger 
 

Rihanna-sange
Singler fra 2011
City Singler

City Singler består af de fem skuespillerinder, Trine Gadeberg, Anne Sofie Espersen, Anne Louise Hassing Sofie Lassen-Kahlke og Kaya Brüel (sidstnævnte udskiftede Vicki Berlin i 2011), som i 2010 optrådte med showet Sko, håb og Kærlighed. Forestillingen, der blev betegnet som en slags blanding af Sex and the City og Ørkenens Sønner, blev en pæn publikums og anmelder-succes og blev siden udgivet på DVD. I foråret 2012 var der premiere på en fortsættelse: Frækkere i 2'eren og i foråret 2014 lavede de det tredje show kaldet Trimmet i 3-kanten. Trine Gadeberg fik oprindelig ideen til en kvindelige kvartet, og alle fire kvinder bidrager med humoristiske ideer fra kvinde-universet. Sofie Lassen-Kahlke har også tidligere været en del af showet. De to første shows har hovedsageligt tekst/musik af Vase & Fuglsang og Ebbe Ravn.

Shows 
 2010 Sko, håb og Kærlighed
 2012 Frækkere i 2'eren
 2014 Trimmet i 3-kanten
 2017 Taget på sengen
 2019 Gammel vin på nye tasker

Eksterne henvisninger 
 Officiel hjemmeside 

Humor
Komikere fra Danmark
Teater i Danmark
Grupper
Niederegger

J.G. Niederegger GmbH & Co. KG, bedre kendt som varemærket Niederegger, er en velrenomeret fødevarevirksomhed fra Lübeck i Tyskland, som først og fremst er kendt for sine marcipanprodukter. Niederegger grundlagdes af Johann Georg Niederegger den 1. marts 1806 i Lübeck og har været kendt for sin Lübecker Marzipan i mere end 200 år. Virksomheden ejes af et familestyret kommanditselskab. Virksomheden ejer også Café Niederegger beliggende i Lübecks gamle bykerne, som blev etableret i 1880 af Wilhelm Köpff. Bygningen blev omdannet til ruin natten til den 29. marts 1942 under et allieret luftangreb, men allerede i 1949 stod de to nederste etager klar igen med en nyindrettet café. I dag er der indrettet et marcipanmuseum på førstesalen.

Eksterne henvisninger 

 Officiel hjemmeside

Kilder 
 

Konfekturevirksomheder fra Tyskland
Etableret i 1806
Lübeck
William Donne

William Stephens Donne (2. april 1875 i Wincanton i Somerset – 24. marts 1934 i Castle Cary i Somerset) var en britisk cricketspiller som deltog i de olympiske lege 1900 i Paris.

Donne blev olympisk mester i cricket under OL 1900 i Paris.
Han var holdkaptajn på det britiske hold Devon & Somerset County Wanderers som besejrede det franske crickethold Union des Sociétés Françaises de Sports Athlétiques med 262-104 i finalen, en finale som foregik over to dage.

Eksterne henvisninger 
Scorekort til finalen 
Profiler af de britiske spillere til Sommer-OL 1900 

Cricketspillere fra England
Hertug af Kendal

Hertug af Kendal, jarl af Kendal og baron af Kendal var engelske, senere britiske titler, der flere gange er blevet tildelt personer med tilknytning til det engelske (britiske) kongehus. 

I 1816 overvejede prinsregenten (den senere kong Georg 4. af Storbritannien) at udnævne sin datter (Charlotte Augusta, prinsesse af Wales) og sin svigersøn, den senere kong Leopold 1. af Belgien, til hertuginde og hertug af Kendal. Efter prinsessens død i 1817 blev udnævnelsen stillet i bero.
 
I 1689 blev prins Prins Jørgen af Danmark udnævnt til Hertug af Cumberland og jarl af Kendal. Han var gift med dronning Anne af England. 
 
Kendal
Ed Giddins

Edward Simon Hunter Giddins (født 20. juli 1971 i Eastbourne, Sussex) er en tidligere engelsk cricketspiller som spillede i fire testkampe fra 1999 til 2000.

Gennem karrieren er han blevet suspenderet for brug af kokain, og udelukketi fem år for at have placeret penge på at hans hold skulle tabte en kamp. I dag er han pokerspiller.

Eksterne henvisninger 
 
 Hans Poker-tunerings resultater 

Cricketspillere fra England
Pokerspillere
Dopingsager i cricket
Mariotto Albertinelli

Mariotto Albertinelli (født 13. oktober 1474 i Firenze, død 5. november 1515 sammesteds) var en italiensk maler.

Albertinelli var elev af Cosimo Rosselli. Større indflydelse på Albertinelli fik dog hans medelev, Fra Bartolommeo, hvis formgivning, i farver og typer han tilegnede sig, og hvem han stod personlig nær. Albertinelli fik endog (1509) udvirket tilladelse til, at han måtte tage bolig i det Dominikanerkloster, hvor Bartolommeo var broder; trods en del rivninger som følge af de to maleres højst forskellige karakter arbejdede de en tid lang sammen. Fra Bartolommeo gjorde som regel udkastene til billederne, som så Albertinelli malede; altertavlen af Marias himmelfart i museet i Berlin er således et resultat af deres samarbejde. Imidlertid var Albertinelli for fremragende en kunstner til ganske og aldeles at gå i sin fælles spor; han har udført betydelige, selvstændige arbejder. Hans bedste arbejde er et af hans tidligste (1503), det harmonisk-skønne Marias og Elisabeths møde (i Uffizi). Andre arbejder af Albertinelli er en Korsfæstelse (à fresko, Gertosa i Firenze), en Forkyndelse i Akademiet i Firenze (1510) og i Münchens Pinakotek (Alte Pinakothek) samt en i forening med Filippine udført Madonna med helgener (Louvre).

Galleri

Litteratur og henvisninger
 G. Gruyer, Fra Bartolommeo della Porta et Mariotto Albertinelli, Paris 1886

Malere fra Italien
Renæssancemalere
Personer fra Firenze
Italienere i 1400-tallet
Italienere i 1500-tallet
ABC-staterne

ABC-staterne er Argentina, Brasilien og Chile. Betegnelsen stammer fra første halvdel af 1900-tallet, hvor de tre lande i fællesskab forsøgte at mægle i flere stridigheder i Latinamerika.

Sydamerika
Mægling
Europavej E264

E264 er en 340 kilometer lang europavej der begynder i Jõhvi i Estland og ender i Inčukalns i Letland. Undervejs går den blandt andet gennem: Tartu og Valga i Estland; Valka og Valmiera i Letland. E264 udgår fra E20 i Jõhvi i nærheden af Narva. Undervejs krydses E263 i Tartu, og til sidst ender E264 i E77 i Inčukalns udenfor Riga.

Kildehenvisninger 

264
Veje i Estland
Veje i Letland
The Loser Sign

"The Loser Sign" er en sang indspillet og sunget af den danske musiksgruppe, Hej Matematik. Sangen har særligt fået opmærksomhed gennem TV 2-programmet "Natholdet". Tre seere af programmet, Mathilde, Paja og Lise, kontaktede Natholdets vært, Anders Breinholt, samt den resterende redaktion på Natholdet, i et forsøg på at få oplyst Hej Matematiks email-adresse. Med denne ønskede de tre piger at kontakte musikgruppen for at høre, om den havde mulighed for at indspille sangen. Anders Breinholt fandt, at dette var en spændende tanke. Han valgte derfor undervejs i en af Natholdets udsendelser at kontakte musikeren, Søren Rasted, for at høre, hvorvidt hans musikgruppe, Hej Matematik, var interesseret i indspille sangen. Søren Rasted påtog sig denne opgave på vegne af gruppen, og han valgte sidenhen desuden at hjælpe sangens oprindelige forfattere med at færdiggøre sangens tekst. 

Den 27. april 2011 blev sangen udgivet på Natholdets YouTube-side. Dagen efter, den 28. april 2011, blev sangen gratis tilgængelig på sangens officielle hjemmeside. Sangen blev dog ikke officielt udgivet som en single.

Musikvideo 
Sangens Musikvideo blev udgivet mandag den 2. maj 2011 på Natholdet officielle YouTube-side. Videoen består af en sammensætning af korte klip, Natholdets seere har sendt ind til programmets redaktion. I disse klip giver seerne deres bud på, hvorledes et såkaldt 'loser sign' ser ud.

Ekstern henvisning 
 Hjemmeside om "The Loser Sign" 
 "The Loser Sign" Musikvideo
 Natholdets Youtube side

Referencer 

Sange fra 2011
Hej Matematik
Den 31. Razzie-Uddeling

Den 31. Razzie-Uddeling er en ceremoni, som markerer de dårligste film fra 2010. Ceremonien fandt sted den 26. februar, dagen før den 83. Oscar-uddeling. Uddelingen fandt sted i i Barnsdall Gallery Theatre i Hollywood.

Ny pris for året var Dårligste 3D-oplevelse, eller nærmere bestemt misbrug af 3D, jf. originalkategorien på engelsk: Worst Eye-Gouging Mis-Use of 3-D

Vindere og nomineringer

Dårligste film 
 Luftens sidste mester
 The Twilight Saga: Eclipse
 The Bounty Hunter
 Sex and the City 2
 Vampires Suck

Dårligste mandlige skuespiller 
 Ashton Kutcher – Killer og Valentine's Day
 Gerard Butler – The Bounty Hunter
 Jack Black – Gullivers rejser
 Robert Pattinson – The Twilight Saga: Eclipse og Remember Me
 Taylor Lautner – The Twilight Saga: Eclipse

Dårligste kvindelige skuespiller 
 «The Four Gal Pals» (Sarah Jessica Parker, Kim Cattrall, Kristin Davis og Cynthia Nixon) – Sex and the City 2
 Jennifer Aniston – The Bounty Hunter
 Miley Cyrus – The Last Song
 Megan Fox – Jonah Hex
 Kristen Stewart – The Twilight Saga: Eclipse

Dårligste mandlige birolle 
 Jackson Rathbone – Luftens sidste mester og The Twilight Saga: Eclipse
 George Lopez – Marmaduke, The Spy Next Door og Valentine's Day
 Billy Ray Cyrus – The Spy Next Door
 Dev Patel – Luftens sidste mester
 Rob Schneider – Grown Ups

Dårligste kvindelige birolle 
 Jessica Alba – The Killer Inside Me, Little Fockers, Machete og Valentine's Day
 Cher – Burlesque
 Liza Minnelli – Sex and the City 2
 Nicola Peltz – Luftens sidste mester
 Barbra Streisand – Little Fockers

Dårligste film-filmpar 
 Hele Sex and the City 2-castet
 Hele The Twilight Saga: Eclipse-castet
 Hele Luftens sidste mester-castet
 Jennifer Aniston og Gerard Butler – The Bounty Hunter
 Josh Brolins ansigt og Megan Fox' stemme – Jonah Hex

Dårligste forløber, genindspilning, plagiat eller efterfølger 
 Sex and the City 2
 Clash of the Titans
 Luftens sidste mester
 The Twilight Saga: Eclipse
 Vampires Suck

Dårligste instruktør 

 M. Night Shyamalan – Luftens sidste mester
 Sylvester Stallone – The Expendables
 Jason Friedberg og Aaron Seltzer – Vampires Suck
 Michael Patrick King – Sex and the City 2
 David Slade – The Twilight Saga: Eclipse

Dårligste manuskript 
 Luftens sidste mester
 Little Fockers
 Sex and the City 2
 The Twilight Saga: Eclipse
 Vampires Suck

Dårligste 3D-oplevelse 
 Luftens sidste mester
 Hund og kat imellem
 Clash of the Titans
 The Nutcracker in 3D
 Saw 3D

Eksterne henvisninger 
 Listen over de nominerede film på Razzies.com

Kilder 

Golden Raspberry Awards
Begivenheder i 2011
Inčukalns

Inčukalns er et byområde med 2.069 indbyggere (2015) i Letland 40 kilometer nordøst for Riga og centrum for administrative områder af samme navn – Inčukalna novads og Inčukalna pagasts. Byområdet opstod omkring godset Hinzenberg, hvilket også er byområdets tyske exonym. Inčukalns fik et økonomisk opsving efter jernbanestationen blev opført i cirka 1885. Også i sovjet-tiden voksede byen, da industrier flyttede til Inčukalns såvel som et dyreopdræt. Europavej E264 ender ved Inčukalns, hvor den løber ud i Europavej E77, som fortsætter mod hovedstaden Riga.

Literatur 
 Heinz zur Mühlen: Baltisches historisches Ortslexikon, Tl. 2, Lettland (Südlivland und Kurland), 
 Latvijas Pagastu Enciklopēdeija (2002) 

Byer i Letland
Miltbrandangrebet i USA 2001

Miltbrandangrebet i USA 2001 foregik over flere uger efter den 18. september 2001 (en uge efter 11. september-angrebet). Flere breve med miltbrandssporer blev sendt til nyhedsredaktioner og medlemmer af USA's senat. Fem mennesker døde af miltbrandsinfektioner.

Sammenfatning
Den 18. september 2001 sendtes fem breve som indeholdt et brunt pulver. Brevene blev stemplet i et postcenter i Trenton i staten New Jersey og var adresseret til tre nyhedsstationer og to dagblade. Fire af disse var adresser i New York City.

Den 9. oktober 2001 stempledes yderligere to breve i Trentons postcenter. Denne gang indeholdt brevene en mere potent form for miltbrand. De var adresseret til to US-senatorer, demokraten Tom Daschle (senator for South Dakota) og demokraten Patrick Leahy (senator for Vermont).

Ingen er blevet dømt for angrebet. Bruce Edwards Ivins, som forskede i biologisk krigsførelse ved et af den amerikanske hærs forskningsinstitutioner, begik selvmord den 29. juli 2008, kort inden han ellers ville blive anklaget for at stå bag angrebet.

Referencer 

Terrorhandlinger i USA
Begivenheder i 2001